จับปลากลางพายุขี่พายุ ทะลุฟ้า
เพียงแค่ 4 วันทำการของตลาดหุ้นสัปดาห์นี้ ดัชนีหลักทรัพย์ร่วงไปเกือบ 100 จุดแล้ว มาร์เก็ตแคปหายไปกว่า 1 ล้านล้านบาท
14 ต.ค. 2559

ชาญชัย สงวนวงศ์
 
เพียงแค่ 4 วันทำการของตลาดหุ้นสัปดาห์นี้ ดัชนีหลักทรัพย์ร่วงไปเกือบ 100 จุดแล้ว มาร์เก็ตแคปหายไปกว่า 1 ล้านล้านบาท
พสกนิกรไทยวิตกห่วงใยในพระอาการในหลวง ประกอบกับข่าวกรองตำรวจที่ระบุว่าจะมีการก่อวินาศกรรมนอกพื้นที่ 3 จังหวัดภาคใต้
ช่วงเวลาไม่นานนักก่อนหน้านี้ กวาดสายตามองตลาดหุ้นทั่วกระดานยังรู้สึกว่า หุ้นส่วนใหญ่ค่อนข้างมีราคาแพงไปแล้ว
แต่ตอนนี้ ในระดับที่ดัชนีเหนือระดับ 1,400 จุด ขึ้นมานิดหน่อย ราคาหุ้นส่วนใหญ่มีราคาถูกลงมา
และก็ยังมีความเป็นไปได้สูงว่าหุ้นจะมีราคาถูกลงมาอีกในระดับใต้ 1,400 จุดลงมา
การลงทุนในห้วงนี้ เปรียบไปแล้วจึงมีสภาพเหมือน “จับปลากลางพายุ” ที่มีโอกาสน้อยจะจับได้ปลา
แต่ถ้าเมื่อไหร่พายุสงบลง ก็จะได้รับผลตอบแทนงดงามกลับคืน
โดยเฉพาะอย่างยิ่งเข้าไปจับปลาช่วงปลายพายุก่อนสงบ
การลงทุนในช่วงขณะนี้ จึงจำเป็นต้องใช้ความระมัดระวังอย่างสูง ไม่ใช่จังหวะของการเข้าทำเด็ดขาด
หากแต่ควรใช้เวลาพินิจพิเคราะห์หุ้นพื้นฐานดีที่ราคาต่ำลงมามากแล้วมากกว่า
ขอแนะนำว่า ควรเลือกหุ้นที่ให้ผลตอบแทนสูงในระดับ 5% ขึ้นไป ซึ่งขณะนี้มีให้เห็นมากมาย
ขนาดผลตอบแทน (Yields) ระดับ 8% เช่น INTUCH ก็ยังมีให้เห็นไม่น้อย และยีลด์ยิ่งจะสูงขึ้นเรื่อยๆ ตามระดับดัชนีที่ลดลง
ปัจจัยพื้นฐานเศรษฐกิจไทย ยังไม่มีอะไรเลวร้าย ทุนสำรองเงินตราระหว่างประเทศ ก็ยังอยู่ในระดับสูง
พื้นฐานบริษัทจดทะเบียนก็ยังแข็งแรง แนวโน้มผลประกอบการยังคงเติบโต
เส้นทางข้างหน้าตลาดหุ้นไทย อาจต้องเจอความผันผวนอยู่อีก แต่ก็คงไม่ถึงกับลงลึกมากนัก
ระดับ 1,300 จุด น่าจะเอาอยู่ และก็น่าจะเป็นจุดที่ลงลึกต่ำสุดแล้ว
การลงทุนขณะนี้เหมือนจับปลากลางพายุ ห้ามว่อกแว่กกับภาพลวงตา 